En holdt vagt, mens en anden forsøgte at hive tøjet af en 21-årig kvinde natten til søndag.

Sådan lyder anmeldelsen fra kvinden til Københavns Vestegns Politi, der nu efterforsker episoden som et voldtægtsforsøg.

Ifølge kvinden blev hun overfaldet af to mænd, da hun gik på Tårnvej i Rødovre omkring klokken 01.30 søndag.

- Hun er på vej hjem fra byen, da de her to mænd tager kontakt til hende, siger politikommissær Andreas Mollerup Christiansen til Ekstra Bladet.

Da kvinden afviser de to mænd, hiver den ene hende ned i en kælderskakt ved Tårnvej nr. 10, hvor han forsøger at hive tøjet af kvinden, mens hans kammerat holder vagt.

Ifølge politiet er det fordi kvinden råber højt og gør modstand, at gerningsmændene opgiver, og episoden ikke udvikler sig til en fuldbyrdet voldtægt

Københavns Vestegns Politi modtager først anmeldelsen om voldtægtsforsøget søndag eftermiddag.

I forbindelse med sagen søger politiet derfor vidner, der kan bringe efterforskningen videre.

- Hvis nogen har set eller hørt noget i forbindelse med episoden på Tårnvej ved nr. 10, har set de to mænd i området eller i øvrigt ved noget om det skete, så kontakt os gerne, siger politikommissær Andreas Mollerup Christiansen.

De to gerningsmænd beskrives begge som 25-30 år, 170-180 cm høje, almindelige af bygning med sort hår og af anden etnisk oprindelse end dansk.

Den ene var iført en hvid skjorte og hvide lange bukser – den anden en blå t-shirt.

Har man oplysninger i sagen, kan politiet kontaktes på telefon 114.